Bertel Haarder (V), 2005-05-25:
Det er vanskeligt at skaffe kvalificerede indvandrertolke.
Spørgsmålet er, om det forslag, vi har til behandling, vil forbedre situationen.
Der er til dato uddannet 81 statsprøvede tolke i fem sprog, og dertil kommer de tolke, der efter en prøve er optaget på Rigspolitiets tolkeliste.
Vi vil ikke indføre direkte autorisationssystem.
Vi ønsker ikke mere offentlig regulering end højst nødvendig, og vi anser en gennemført uddannelse som tilstrækkeligt bevis på relevante kvalifikationer.
Arbejdsgruppen pegede i sin rapport på nødvendigheden af at se nærmere på, hvad der skal til af mulige incitamenter for at gøre uddannelsen til statsprøvet tolk tiltrækkende for en større gruppe.
Rapporten blev offentliggjort i oktober 2004, og nogle af dens anbefalinger er allerede ført ud i livet.
Det drejer sig f.eks. om indførelse af højere takster for uddannede tolke.
Justitsministeriet udsendte allerede sidste år et cirkulære om vejledende retningslinjer for honorering af tolke inden for ministeriets område, og ifølge dette cirkulære ydes der en højere takst til uddannede tolke.
Takstfastsættelse bør i sig selv føre til en bedre søgning til uddannelsen som statsprøvet tolk.
Det kan så at sige nu bedre betale sig at tage en tolkeuddannelse.
Regeringen planlægger i næste folketingssamling at fremsætte lovforslag om ændringer af retsplejeloven og udlændingeloven vedrørende tilvejebringelse af et sikkert retligt grundlag for administration af rigspolitiets tolkeoversigt og en række myndigheders anvendelse af tolke herfra.
Jeg kan nævne, at spørgsmål om rekruttering, honorering og indførelse af et obligatorisk introduktionskursus vil indgå i overvejelserne forud for fremsættelsen af forslaget.
Forslaget vil kvalitetssikre tolkeydelserne og dermed imødekomme også forslagsstillernes ønske om kun at anvende uddannede tolke.
Vi er kommet langt i bestræbelserne for at tilrettelægge uddannelsen til statsprøvet tolk mere hensigtsmæssigt, sådan at flere får mulighed for at deltage i uddannelsen.
Uddannelsen deles nu i fire moduler målrettet mod retslig eller sundhedsfaglig tolkning.
Nu er den så at sige lettere at spise i nogle mindre bidder
Jeg vil gerne afvente virkningen af disse forbedringer, før jeg overvejer at etablere andre uddannelser.
Jeg kan i øvrigt oplyse, at handelshøjskolerne er indstillet på at udbyde eksamen, så erfarne tolke kan gå op som privatister uden at have fulgt undervisningen og uden at skulle betale for andet end den aktuelle eksamen.
De skal altså vurderes på deres realkompentence.
Spørgsmålet om flaskehalsproblemer behøver vi nok ikke at undersøge.
Der findes på nuværende tidspunkt 140 sprog eller dialekter repræsenteret på rigspolitiets tolkeliste.
Alene dette tal fortæller, at flaskehalsproblemer vil blive permanente, hvis Folketinget vedtager det foreliggende beslutningsforslag med dets krav om udelukkende at benytte tolke med en særlig uddannelsesbaggrund.
Det vil tage meget lang tid, før flaskehalsproblemerne afvikles, hvis det forslag bliver vedtaget.
Jeg vil gerne afslutte med at understrege, at området skal være præget af retssikkerhed og kvalitet, og derfor skal vi have veluddannede tolke.
Regeringen arbejder på det.
Så vil jeg i øvrigt opfordre til, at man i de relevante miljøer tilskynder potentielle tolke til at gennemføre uddannelsen som statsprøvet tolk.
Jeg vil gerne tage situationen op til fornyet overvejelse, hvis det viser sig, at søgningen til statsprøvet tolk ikke forbedres, men spørgsmålet om autorisation vil ikke indgå i mine overvejelser.
Regeringen ønsker ikke mere offentlig regulering end højst nødvendigt.
Derimod vil jeg godt overveje, om vi skal forsøge, at der bliver andre uddannelsestilbud end de allerede kendte, hvis det viser sig nødvendigt.